Nog geen datum of prys vir nuwe iPhone in SA | Netwerk24
Deur Petrus Malherbe 29 April 2020 11:47
Daar is nog geen aanduiding wanneer die nuwe iPhone SE in Suid-Afrika beskikbaar sal wees of wat dit gaan kos nie.
'n Woordvoerder van Apple se plaaslike iStore het gesê dié inligting sal eers later bekend gemaak word.
Apple het sy nuwegenerasie-iPhone SE vroeër vandeesmaand bekend gestel.
Die foon, Apple se goedkoopste iPhone in jare, is op 24 April op ander markte uitgereik.
LEES OOK: Apple verras met nuwe, goedkoop iPhone
Suid-Afrika kry gewoonlik die jongste Apple-produkte kort nadat dit in die VSA en elders beskikbaar raak.
Maar met die plaaslike staat van inperking wat 'n impak op die lewering van die nuwe toestel kan hê, volg die nuwe iPhone SE nie dieselfde patroon nie.
Apple het wel gewaarsku dat die wêreldwye Covid-19-pandemie waarskynlik ook die bekendstelling van die volgende iPhone sal vertraag.
Apple beplan glo om later vanjaar minstens vier nuwe iPhones bekend te stel, maar dié datum (gewoonlik rondom einde September) kan nou weens die pandemie uitgestel word.
Volgens die The Wall Street Journal het Apple reeds aangedui dat hy beplan om die aantal toestelle wat hy vanjaar gaan vervaardig te sny met tot 20% omdat die vraag na nuwe slimfone skerp gedaal het.
Die nuwe iPhone SE lyk op 'n haar soos die iPhone 8 wat in 2017 uitgereik is, maar bevat wel Apple se jongste verwerker, die bioniese A13-skyfie. Dit beteken die SE sal heelwat vinniger as die iPhone 8 wees.
Die foon kos $399 in die VSA, wat voor invoerbelasting en ander bykomende kostes op sowat R7 500 plaaslik neerkom.